B. Bačík, poslanec: (2008-11-05):
Výbor Národnej rady Slovenskej republiky pre verejnú správu a regionálny rozvoj ako gestorský výbor k predmetnému poslaneckému návrhu zákona podáva Národnej rade Slovenskej republiky v súlade s § 79 ods. 1 zákona o rokovacom poriadku spoločnú správu výborov v nasledovnom znení. Národná rada Slovenskej republiky uznesením č. 1008 zo 16. septembra 2008 pridelila predmetný poslanecký návrh zákona na prerokovanie týmto výborom: ústavnoprávnemu výboru, Výboru Národnej rady Slovenskej republiky pre financie, rozpočet a menu a Výboru Národnej rady Slovenskej republiky pre verejnú správu a regionálny rozvoj. Výbory Národnej rady Slovenskej republiky, ktorým bol návrh zákona pridelený, ho prerokovali v lehote určenej uznesením Národnej rady Slovenskej republiky a zaujali k nemu nasledovné stanoviská. Ústavnoprávny výbor uznesením č. 488 z 15. októbra 2008 s návrhom zákona súhlasil a odporučil ho Národnej rade Slovenskej republiky schváliť s pripomienkami. Výbor Národnej rady Slovenskej republiky pre financie, rozpočet a menu uznesením č. 378 z 15. októbra 2008 s návrhom zákona súhlasil a odporučil ho Národnej rade Slovenskej republiky schváliť s pripomienkami. Výbor Národnej rady Slovenskej republiky pre verejnú správu a regionálny rozvoj uznesením č. 216 z 9. októbra 2008 s návrhom zákona súhlasil a odporučil ho Národnej rade schváliť s pripomienkami. Z uznesení výborov Národnej rady Slovenskej republiky vyplývajú pozmeňujúce a doplňujúce návrhy, ktoré máte pod bodom IV spoločnej správy, ktorú máte rozdanú v laviciach. Ak dovolíte, ja ich nebudem čítať, len informujem, že ide celkovo o 9 pozmeňujúcich návrhov, o ktorých gestorský výbor odporúča Národnej rade Slovenskej republiky hlasovať spoločne s odporúčaním gestorského výboru schváliť ich. Gestorský výbor na základe stanovísk výborov k poslaneckému návrhu zákona vyjadrených v ich uzneseniach uvedených pod bodom III spoločnej správy a v stanoviskách poslancov gestorského výboru vyjadrených v rozprave k tomuto návrhu zákona v súlade s § 79 ods. 4 a § 83 zákona o rokovacom poriadku odporúča Národnej rade Slovenskej republiky predmetný poslanecký návrh zákona v znení schválených pozmeňujúcich a doplňujúcich návrhov uvedených v tejto správe A. schváliť a B. prerokovať v mesiaci november 2008 vzhľadom na očakávané stanovisko hlavného mesta Slovenskej republiky Bratislavy. K tomuto bodu budem konkrétne informovať ctenú snemovňu v rámci rozpravy. Ďalej, spoločná správa výborov Národnej rady Slovenskej republiky o návrhu poslancov Národnej rady Slovenskej republiky bola schválená uznesením gestorského výboru č. 221 z 21. októbra 2008. Výbor zároveň určil za spoločného spravodajcu výborov mňa a súčasne ma poveril predniesť spoločnú správu výborov na schôdzi Národnej rady Slovenskej republiky, navrhnúť Národnej rade Slovenskej republiky hlasovať o pozmeňujúcich a doplňujúcich návrhoch, ktoré vyplynuli z rozpravy, a dať hlasovať o predmetnom návrhu zákona ihneď po ukončení rozpravy k nemu a zároveň po skončení druhého čítania pristúpiť k tretiemu čítaniu ihneď podľa § 84 ods. 2 zákona o rokovacom poriadku. Pán podpredseda, toľko ako spravodajca k spoločnej správe. Skončil som. Prosím, otvorte k predmetnému návrhu zákona rozpravu a zároveň ako spravodajca sa hlásim do rozpravy prvý. Ďakujem.